钦定古今图书集成/理学汇编/字学典/第096卷 > 卫瓘
## 钦定古今图书集成/理学汇编/字学典/第096卷 > 卫瓘

按《晋书》本传：“卫瓘，字伯玉，河东安邑人。惠帝即位，录
尚书事，与汝南王亮共辅朝政，为贾后所害。瓘学问
深博，明习文艺，与尚书郎敦煌索靖俱善草书，时人
号为一台二妙。汉末张芝亦善草书，论者谓瓘得伯
英筋，靖得伯英肉。”

按《书断》：“卫瓘采张芝法，取父书参之，遂至神妙。天姿
特秀，若鸿雁奋六翮，飘飘乎清风之上。率情运用，不
以为难。后为侍中司空，楚王玮矫诏害之。元康元年
卒，年七十二。章、草入神，小篆、隶、行、草入妙。”

按《十八体书》，卫瓘作“柳叶篆”，其迹类薤叶而不真，笔
势明劲，莫能得学。